**PREDKLADACIA SPRÁVA**

Podľa ustanovenia § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení zákona č. 399/2015 Z. z.
a podľa článku 31 Legislatívnych pravidiel vlády Slovenskej republiky predkladá Ministerstvo financií Slovenskej republiky (ďalej len „ministerstvo financií“) Návrh poslanca Národnej rady Slovenskej republiky Ľubomíra Vážneho na vydanie zákona, ktorým sa mení a dopĺňa zákon
č. 609/2007 Z. z. o spotrebnej dani z elektriny, uhlia a zemného plynu a o zmene a doplnení zákona č. 98/2004 Z. z. o spotrebnej dani z minerálneho oleja v znení neskorších predpisov (tlač 411) (ďalej len „poslanecký návrh zákona“).

**Všeobecne**

Návrh má za cieľ podporiť výrobu elektriny z obnoviteľných zdrojov energie, motivovať potencionálnych výrobcov, znížiť záťaž na životné prostredie a posilniť energetickú bezpečnosť Slovenskej republiky. Návrh zákona posúva hranicu malého zdroja energie zo súčasných 10 kW na 50 kW.

Podľa navrhovateľov je návrh zákona v súlade s Ústavou Slovenskej republiky, ústavnými zákonmi a ostatnými všeobecne záväznými právnymi predpismi Slovenskej republiky, nálezmi Ústavného súdu Slovenskej republiky, medzinárodnými zmluvami a inými medzinárodnými dokumentami, ktorými je Slovenská republika viazaná, ako aj v súlade s právom Európskej únie.

Predložený návrh zákona bude mať podľa navrhovateľov pozitívne vplyvy na podnikateľské prostredie a na životné prostredie, predpokladá negatívny vplyv na rozpočet verejnej správy a nepredpokladá žiadne sociálne vplyvy, vplyvy na informatizáciu spoločnosti, vplyvy na služby verejnej správy pre občana a vplyvy na manželstvo, rodičovstvo rodinu a deti.

**Ministerstvo financií k poslaneckému návrhu zákona predkladá nasledovné stanovisko:**

Cieľom predkladaného poslaneckého návrhu zákona je upraviť podmienky pre výrobcov elektriny z obnoviteľných zdrojov. Navrhuje sa oslobodiť od spotrebnej dane elektrina vyrobená z obnoviteľného zdroja v zariadení s celkovým inštalovaným výkonom do 50 kW vrátane, bez preukázania sa zárukou pôvodu elektriny z obnoviteľných zdrojov energie. Súčasne sa navrhuje aby výrobca elektriny, ktorý spĺňa tieto podmienky, nebol povinný sa registrovať ako platiteľ dane, podávať daňové priznania alebo viesť daňovú evidenciu. Toto ustanovenie má za cieľ podporiť malých výrobcov energie, znížiť administratívne zaťaženie a podporiť rozvoj lokálnych zdrojov energie. Podpora výroby elektriny z obnoviteľných zdrojov energie prispieva k znižovaniu závislosti na fosílnych palivách, znižovaniu emisií skleníkových plynov a prispieva k posilneniu energetickej sebestačnosti. Návrh prispeje k zlepšeniu podnikateľského prostredia pre malé a stredné podniky, ktoré investujú do výroby elektriny z obnoviteľných zdrojov energie. Zníženie administratívnej záťaže a finančných nákladov môže motivovať ďalších podnikateľov a domácnosti k investíciám do vlastných zdrojov obnoviteľnej energie, čo je v súlade so záujmami ochrany životného prostredia a energetickej sebestačnosti krajiny.

Ministerstvo financií sa stotožňuje s cieľmi poslaneckého návrhu zákona, ale odporúča dopracovať prechodné ustanovenie upravujúce zrušenie registrácie, ak navýšením limitu celkového inštalovaného výkonu zariadenia na 50 kW dôjde ku skutočnosti, že v súčasnosti registrovaný platiteľ dane z elektriny už nebude spĺňať dôvody pre túto registráciu.

**Záver**

Medzirezortné pripomienkové konanie sa uskutočnilo od 25. septembra 2024 do 3. októbra 2024, v rámci ktorého bolo vznesených deväť obyčajných pripomienok. Pripomienky v rámci medzirezortného pripomienkového konania uplatnili tieto orgány:

* Generálna prokuratúra Slovenskej republiky,
* Ministerstvo hospodárstva Slovenskej republiky,
* Ministerstvo cestovného ruchu a športu Slovenskej republiky,
* Úrad pre normalizáciu, metrológiu a skúšobníctvo Slovenskej republiky.

Pripomienky vznesené v rámci medzirezortného pripomienkového konania mali prevažne legislatívno - technický charakter, zameriavali sa na potrebu vypracovania analýzy vplyvov na podnikateľské subjekty alebo to boli pripomienky nad rámec predloženého návrhu zákona. Vzhľadom na to, že viaceré pripomienky smerovali k nejasne formulovanému prechodnému ustanoveniu, predkladateľ považuje za nevyhnutné predložiť nové, precíznejšie znenie prechodného ustanovenia. Súčasne je potrebné zlúčiť body 4 a 5 návrhu zákona.

Ministerstvo financií ako predkladateľ navrhuje v poslaneckom návrhu zákona nasledujúcu úpravu:

**K čl. I, bodu 6**

V čl. I, 6. bod znie:

„Za § 48g sa vkladá § 48h, ktorý vrátane nadpisu znie:

„**§ 48h**

**Prechodné ustanovenie k úpravám účinným od 1. januára 2025**

Ak osoba, ktorá vykonáva činnosť podľa osobitného predpisu10a) a vyrába elektrinu
výlučne z obnoviteľného zdroja14) v zariadení s celkovým inštalovaným výkonom do 50 kW, je registrovaná ako platiteľ dane podľa § 11 a požiada colný úrad do 20. decembra 2024 o zrušenie rozhodnutia o registrácii platiteľa dane z elektriny a zrušenie registrácie platiteľa dane z elektriny, toto rozhodnutie sa zrušuje a registrácia zaniká 31. decembra 2024.

**Odôvodnenie:**

V nadväznosti na úpravy v § 15a sa navrhuje umožniť dotknutým osobám, ktorým colný úrad podľa doterajšej úpravy vydal rozhodnutie o registrácii platiteľa dane z elektriny požiadať colný úrad o zrušenie rozhodnutia o registrácii platiteľa dane z elektriny a zrušenie registrácie platiteľa dane z elektriny do 20. decembra 2024, t. j. pred nadobudnutím účinnosti úprav v návrhu zákona. Ak tak oprávnená osoba v ustanovenej lehote urobí, rozhodnutie o registrácii platiteľa dane z elektriny sa zrušuje a registrácia platiteľa dane z elektriny zaniká zo zákona 31. decembra 2024, t. j. táto osoba prestáva byť platiteľom dane z elektriny počnúc 1. januárom 2025; colný úrad rozhodnutie nevydáva.

Navrhovaná úprava bodu 6 v čl. I nadobúda účinnosť 1. decembra 2024, čo sa premietne do ustanovenia o účinnosti zákona pri spracúvaní čistopisu schváleného znenia.

Ministerstvo financií odporúča vláde Slovenskej republiky návrh zákona prerokovať a vysloviť **súhlas** s poslaneckým návrhom zákona.